
**Θεωρία: Χρήση ρηματικών προσώπων**

α' ενικό: **προσδίδει προσωπικό – εξομολογητικό τόνο στο κείμενο, αμεσότητα, ζωντάνια, οικειότητα**. Ο πομπός εξωτερικεύει προσωπικά του βιώματα και εκθέτει υποκειμενικές απόψεις, έτσι **ο λόγος έχει υποκειμενικό και βιωματικό χαρακτήρα**

β' ενικό: **προσδίδει οικειότητα ,ζωντάνια και αμεσότητα στο λόγο. Δημιουργεί την αίσθηση νοερού διαλόγου** μεταξύ πομπού -δέκτη . Συνδέεται με το προτρεπτικό – συμβουλευτικό ύφος.

α' πληθυντικό: ο συγγραφέας εντάσσει τον εαυτό του στο υπόλοιπο κοινωνικό σύνολο( **συλλογικότητα – ομαδικότητα**). Έτσι δείχνει αφενός την **καθολικότητα του προβλήματος και αφετέρου την ανάγκη συλλογικής αντιμετώπισης και εγρήγορσης. Στοχεύει κυρίως στην ευαισθητοποίηση των δεκτών** και εκφράζει τη συλλογική αποδοχή ενός προβλήματος ή της αξίας μιας πρότασης, το αίσθημα ευθύνης…. Καθώς μειώνεται ο βαθμός της απόστασης μεταξύ συγγραφέα και αναγνώστη, **το κείμενο αποκτά αμεσότητα και οικειότητα**.

β' πληθυντικό: **προσδίδει προτρεπτικό / συμβουλευτικό τόνο**. **Στοχεύει στην όξυνση της κρίσης και του προβληματισμού του δέκτη** .Ο πομπός απευθύνεται στον δέκτη σα να κάνει **νοερό διάλογο** μαζί του έτσι το **κείμενο αποκτά παραστατικότητα και αμεσότητα**

γ' ενικό / πληθυντικό: προσδίδει **αντικειμενικότητα και ουδετερότητα στο κείμεν**ο και χρησιμοποιείται στην παρουσίαση και **ρεαλιστική παράθεση** σημαντικών προβλημάτων, που είναι αναμφισβήτητα και γενικώς αποδεκτά .Ο συγγραφέας αποστασιοποιείται από τα γραφόμενα και τα παρουσιάζει ως αντικειμενικός παρατηρητής.

**Παρατήρηση**: Η **εναλλαγή των ρηματικών** προσώπων προσδίδει στο κείμενο ζωντάνια και εκφραστική ποικιλία. Το κείμενο γίνεται πιο ευχάριστο, εύληπτο και πειστικό.